CELEX: 42005X1216(03)
Language: mt
Date: 2005-12-16 00:00:00
Title: Ir-Regolament Nru 28 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi dwar l-approvazzjoni ta’ apparati li jagħtu twissija li tinstema’ u l-approvazzjoni ta’ vetturi bil-magna fir-rigward tas-sinjali tagħhom li jinstemgħu

16.12.2005   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  42
               
            Ir-Regolament Nru 28 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi dwar l-approvazzjoni ta’ apparati li jagħtu twissija li tinstema’ u l-approvazzjoni ta’ vetturi bil-magna fir-rigward tas-sinjali tagħhom li jinstemgħu
      1.   L-AMBITU
      Dan ir-Regolament japplika għal:
      1.1.   apparati ta’ twissija li tinstema’(AWD) (1), fornuti b’kurrent dirett jew kurrent li jalterna jew arja kompressata, li huma maħsubin biex ikunu mmuntati fuq vetturi bil-magna tal-kategoriji L3 sa 5, M u N, esklużi r-roti b’magna b’forza inqas minn 50cc (il-mopeds) (kategoriji L1 u L2) (2)
      
      1.2.   is-sinjali li jinstemgħu (3) ta’ vetturi oħrajn, ħlief il-motoċikletti.
      I.   APPARATI TA’ TWISSIJA LI TINSTEMA’
      2.   DEFINIZZJONIJIET
      Għall-finijiet ta’ dan ir-Regolament, apparati ta’ twissija li tinstema’ (AWD) ta’ “tipi” differenti għandhom jinftiehmu li jfissru apparati li jkunu essenzjalment differenti wieħed mill-ieħor fejn għandhom x’jaqsmu aspetti bħal:
      2.1.   isem jew marka kummerċjali;
      2.2.   prinċipji tat-tħaddim;
      2.3.   it-tip tal-provvista ta’ l-elettriku (kurrent dirett jew li jalterna);
      2.4.   il-forma ta’ barra tal-qafas;
      2.5.   l-għamla u d-dimensjonijiet tad-dijaframma(i);
      2.6.   l-għamla jew it-tip ta’ apparati li joħorġu l-ħoss;
      2.7.   stima tal-frekwenza jew frekwenzi tal-ħoss;
      2.8.   stima tal-forniment ta’ vultaġġ;
      2.9.   għal apparati fornuti direttament minn sors estern ta’ arja kompressata, stima tal-pressjoni tat-tħaddim.
      L-AWD huwa maħsub l-aktar għal:
      2.10.1.   motoċikletti ta’ potenza anqas minn jew daqs 7 kW (klassi I).
      2.10.2.   vetturi tal-kategoriji M u N u motoċikletti ta’ potenza akbar minn 7 kW (klassi II).
      3.   APPLIKAZZJONI GĦALL-APPROVAZZJONI
      L-applikazzjoni għall-approvazzjoni ta’ tip ta’ apparat ta’ twissija li tinstema’ għandha tiġi mressqa mill-propjetarju ta’ l-isem jew tal-marka kummerċjali jew mir-rappreżentant awtorizzat tiegħu.
      Għandha tkun akkompanjata bi tliet kopji tad-dokumenti li ġejjin, bid-dettalji li jsegwu:
      3.2.1.   deskrizzjoni tat-tip ta’ apparat ta’ twissija li tinstema’, b’attenzjoni partikulari għall-punti msemmija fil-paragrafu 2;
      3.2.2.   disinn li juri, inter alia, il-wiċċ ta’ l-apparat ta’ twissija minn angolu rett;
      3.2.3.   lista tal-komponenti li jintużaw fil-manifattura, li jkunu identifikati kif suppost, b’indikazzjoni tal-materjal li jkun intuża;
      3.2.4.   disinni dettaljati tal-komponenti kollha wżati fil-manifattura. Id-disinni għandhom juru l-post provdut għan-numru ta’ l-approvazzjoni b’relazzjoni għaċ-ċirku tal-marka ta’ l-approvazzjoni.
      3.3.   Barra minn hekk, l-applikazzjoni għall-approvazzjoni għandha tkun akkumpanjata b’żewġ kampjuni tat-tip ta’ l-apparat ta’ twissija.
      3.4.   Qabel ma tagħti l-approvazzjoni tat-tip, l-awtorità kompetenti għandha tivverifika l-eżistenza ta’ arranġamenti sodisfaċenti li jiżguraw kontroll effettiv tal-konformità tal-produzzjoni.
      4.   IMMARKAR
      4.1.   Il-kampjuni ta’ l-apparati ta’ twissija li tinstema’, mressqa għall-approvazzjoni, għandu jkollhom fuqhom l-isem jew il-marka kummerċjali tal-manifattur; din il-marka trid tkun tista’ tinqara b’mod ċar u tkun magħmula b’tali mod li ma titħassarx.
      4.2.   Kull kampjun għandu jkollu spazju ta’ daqs suffiċjenti għall-marka ta’ l-approvazzjoni; dan l-ispazju jrid ikun muri fid-disinn imsemmi fil-paragrafu 3.2.2.
      5.   APPROVAZZJONI
      5.1.   Jekk il-kampjuni mressqa għall-approvazzjoni jkunu skond id-dispożizzjonijiet tal-paragrafi 6. u 7. ta’ hawn taħt, l-approvazzjoni għal dan it-tip ta’ apparat ta’ twissija għandha tingħata.
      5.2.   Għandu jiġi assenjat numru ta’ approvazzjoni għal kull tip li jkun approvat. L-ewwel żewġ figuri tiegħu (bħalissa 00 għar-Regolament fil-forma oriġinali tiegħu) għandhom jindikaw is-serje ta’ emendi li jinkludu l-emendi tekniċi l-aktar reċenti magħmulin lir-Regolament fil-mument tal-ħruġ ta’ l-approvazzjoni. L-istess Parti Kontraenti ma tistax tassenja dan in-numru lil tip ieħor ta’ apparat ta’ twissija li tinstema’.
      5.3.   L-istess numru ta’ approvazzjoni jista’ jiġi assenjat lil tipi ta’ apparat ta’ twissija li jvarjaw biss fir-rigward tal-vultaġġ u l-frekwenza jew frekwenzi stmati jew, għall-apparati msemmija fil-paragrafu 2.8 ta’ hawn fuq, fir-rigward ta’ l-istima tal-pressjoni waqt it-tħaddim.
      5.4.   Avviż dwar l-approvazzjoni jew iċ-ċaħda jew l-estensjoni jew l-irtirar ta’ approvazzjoni jew il-waqfien definittiv tal-produzzjoni ta’ tip ta’ apparat ta’ twissija li tinstema’ skond dan ir-Regolament għandu jiġi kkomunikat lill-Partijiet tal-Ftehim li japplikaw dan ir-Regolament permezz ta’ formola li taqbel mal-mudell li jidher fl-anness 1 ta’ dan ir-Regolament, u permezz ta’ disinni ta’ l-apparat ta’ twissija li tinstema’ (fornuti mill-applikant għall-approvazzjoni) b’format massimu ta’ A.4 (210 × 297 mm) jew inkella fejn il-karta tiġi mitwija biex ikollha dan il-format, bil-proporzjon ta’ 1:1.
      Fuq kull apparat ta’ twissija li tinstema’ li jkun konformi ma’ tip li jkun approvat taħt dan ir-Regolament, għandha titwaħħal b’mod evidenti, f’post prominenti u aċċessibbli hekk kif indikat fuq il-formola ta’ l-approvazzjoni, marka ta’ approvazzjoni internazzjonali li tkun tinkludi:
      5.5.1.   ċirku li jkun fih l-ittra “E” segwita bin-numru li jiddistingwi l-pajjiż li jkun qed jagħti l-approvazzjoni (4);
      5.5.2.   numru ta’ l-approvazzjoni.
      5.5.3.   simbolu addizzjonali f’forma ta’ figura b’numri Rumani, li juri għal-liema klassi jappartieni l-AWD.
      5.6.   Il-marka ta’ approvazzjoni u s-simbolu addizzjonali jridu jkunu jistgħu jinqraw sew u magħmula b’tali mod li ma jkunux jistgħu jitħassru.
      5.7.   L-Anness 3, Taqsima 1, ta’ dan ir-Regolament jagħti eżempju ta’ l-arranġament tal-marka ta’ l-approvazzjoni.
      6.   SPEĊIFIKAZZJONIJIET
      6.1.   Speċifikazzjonijiet ġenerali
      6.1.1.   L-apparat ta’ twissija li tinstema’ għandu jagħmel ħoss kontinwu u kostanti; l-ispettru akustiku tiegħu m’għandux ivarja ħafna waqt li jkun qed jiġi mħaddem.
      Fir-rigward ta’ l-apparati ta’ twissija fornuti b’kurrent li jalterna, dan ir-rekwiżit għandu japplika biss għall-veloċità kostanti tal-ġeneratur, fil-medda speċifikata fil-paragrafu 6.2.3.2.
      6.1.2.   L-apparat ta’ twissija għandu jkollu karatteristiċi akustiċi (tqassim spettrali ta’ l-enerġija akustika, livell tal-pressjoni tal-ħoss) u karatteristiċi mekkaniċi b’tali mod li jgħaddi mit-testijiet li ġejjin, fl-ordni indikata.
      6.2.   Kejl tal-karatteristiċi tal-ħoss.
      6.2.1.   Jekk jista’ jkun, l-apparat ta’ twissija għandu jiġi eżaminat f’ambjent li ma jidwix. Alternattivament, jista’ jiġi eżaminat f’kamra li tkun kważi mingħajr ebda eku (5). F’dan il-każ, għandhom jittieħdu l-prekawzjonijiet sabiex jiġu evitati r-riflessi mill-art fi ħdan iż-żona fejn ikun qed isir il-kejl (ngħidu aħna billi jittellgħu numru ta’ lqugħ li jassorbu). Għandha tiġi vverifikata l-konformità mad-diverġenza sferika sa limitu ta’ 1 dB f’emisfera ta’ raġġ ta’ mhux inqas minn 5 m, sa l-ogħla frekwenza li tkun ser tiġi mkejla, b’mod speċjali fid-direzzjoni tal-kejl u mit-tul ta’ l-apparat u l-mikrofonu.
      Il-livell tal-ħoss ta’ l-atmosfera għandu jkun mill-inqas ta’ 10 dB taħt il-livell tal-pressjoni tal-ħoss li jkun irid jiġi mkejjel.
      L-apparat li jrid jiġi eżaminat u l-mikrofonu għandhom jitqegħdu fl-istess għoli. Dan l-għoli għandu jkun bejn 1.15 u 1.25 m. Il-linja tas-sensittività massima tal-mikrofonu għandha tikkoinċidi mad-direzzjoni li fiha l-livell tal-ħoss ta’ l-apparat jkun fl-ogħla livell tiegħu.
      Il-mikrofonu għandu jitqiegħed f’pożizzjoni tali li d-dijaframma tiegħu tkun f’distanza ta’ 2 ± 0,01 mill-pjan tal-post minn fejn joħroġ il-ħoss ta’ l-apparat. F’każ ta’ apparati li jkollhom diversi postijiet minn fejn joħroġ il-ħoss, id-distanza għandha tkun stabbilita b’relazzjoni mal-pjan tal-post tal-ħruġ li jkun l-eqreb lejn il-mikrofonu.
      6.2.2.   Il-kejl tal-livelli tal-pressjoni tal-ħoss irid jittieħed permezz ta’ arloġġ tal-kejl li fil-livell ta’ ħoss ikollu preċiżjoni ta’ l-ewwel klassi u li jkun jissodisfa r-rekwiżiti tal-Pubblikazzjoni IEC Nru. 651, l-ewwel edizzjoni (1979). Il-kejl kollu għandu jsir bl-użu tal-ħin kostanti “F”. Il-kejl tal-livell totali tal-pressjoni tal-ħoss irid jittieħed bl-użu tal-kurva peżata A. L-ispettru tal-ħoss li joħroġ irid jitkejjel skond it-transform Fourier tas-sinjal akustiku. Alternattivament, jistgħu jintużaw filtri tat-tielet ottava li jissodisfaw ir-rekwiżiti stabbiliti fil-Pubblikazzjoni IEC Nru. 225, l-ewwel edizzjoni (1966):
      f’dan il-każ, il-livell tal-pressjoni tal-ħoss fil-frekwenza tal-medda ċentrali ta’ 2 500 Hz għandu jkun stabbilit billi jiżdiedu l-intermedjarji kwadratiċi tal-pressjonijiet tal-ħoss fil-meded tat-tielet ottava ta’ frekwenzi ċentrali ta’ 2 000, 2 500 u 3 150 Hz.
      Fil-każijiet kollha, il-metodu transform Fourier biss jista’ jkun ikkunsidrat li hu l-metodu ta’ referenza.
      L-AWD għandu jkun fornut, kif xieraq, bil-kurrent ta’ wieħed mill-vultaġġi ta’ prova:
      6.2.3.1.   fil-każ ta’ l-AWDs fornuti b’kurrent dirett, b’vultaġġ li jiġi mkejjel fil-punt terminali tas-sors ta’ l-enerġija elettrika ta’ 13/12 tal-vultaġġ stmat.
      6.2.3.2.   fil-każ ta’ AWDs fornuti b’kurrent li jalterna, il-kurrent għandu jkun fornut permezz ta’ ġeneratur ta’ l-elettriku tat-tip ġeneralment użat ma’ dan it-tip ta’ AWD. Il-karatteristiċi akustiċi ta’ l-AWD għandhom jiġu rreġistrati f’veloċitajiet ta’ ġeneratur elettriku li jikkorrispondu għal 50 %, 75 % u 100 % tal-veloċità massima mogħtija mill-manifattur tal-ġeneratur għal operazzjoni kontinwa. Il-ġeneratur elettriku m’għandu jkun suġġett għall-ebda piż (load) elettriku ieħor matul it-test. It-test tar-reżistenza deskritt fil-paragrafu 6.3 għandu jsir f’veloċità li tkun indikata mill-manifattur tat-tagħmir u magħżula mis-sensiela msemmija hawn fuq.
      6.2.4.   Jekk sors kurrenti rrettifikat jintuża għat-test ta’ AWD fornit b’kurrrent dirett, il-komponent tal-vultaġġ li jalterna mkejjel fil-punti terminali tiegħu, meta l-apparati ta’ twissija jkunu qed jitħaddmu, m’għandux ikun iktar minn 0.1 volts, imjekkel minn punt ta’ l-ogħla intensità għall-ieħor.
      6.2.5.   Għall-AWDs fornuti b’kurrent dirett, ir-reżistenza tal-kondutturi ta’ konnessjoni, imfissra f’ohms, inklużi r-reżistenzi tat-terminali u l-kuntatti, għandha tkun qrib kemm jista’ jkun għal (0,10/12) x il-vultaġġ stmat f’volts.
      6.2.6.   L-apparat ta’ twissija għandu jiġu mmuntat fis-sod, permezz tat-tagħmir indikat mill-manifattur, fuq sostenn li l-massa tiegħu tkun mill-inqas għaxar darbiet dik ta’ l-apparat ta’ twissija li jkun qed isirilha t-test u mhux inqas minn 30 kg. Barra minn hekk, għandhom isiru arranġamenti biex jiġi żgurat li r-riflessi mill-ġnub tas-sostenn u l-istess vibrazzjonijiet tiegħu ma jkollhom l-ebda effett sinifikanti fuq ir-riżultati tal-kejl.
      Taħt il-kondizzjonijiet imsemmija hawn fuq, il-pressjoni tal-ħoss mgħobbija skond il-kurva A m’għandhiex taqbeż l-valuri li ġejjin:
      
                  (a)
               
               
                  115 dB(A) għal AWDs maħsubin l-aktar għall-motoċikletti li jtellgħu potenza inqas minn jew daqs 7 kW;
               
            
                  (b)
               
               
                  118 dB(A) għal AWDs maħsubin l-aktar għall-vetturi ta’ kategoriji M u N, u motoċikletti li jtellgħu potenza ta’ aktar minn 7 kW.
               
            6.2.7.1.   Barra minn hekk, il-livell tal-pressjoni tal-ħoss fil-medda ta’ frekwenza ta’ 1 800 sa 3 550 Hz għandha tkun akbar minn dik ta’ kull komponent ta’ frekwenza ’l fuq minn 3 550 Hz u fi kwalunkwe każ daqs jew akbar minn:
      
                  (a)
               
               
                  95 dB(A) għal AWDs maħsubin prinċipalment għal motoċikletti li jtellgħu potenza ta’ inqas jew daqs 7 kW;
               
            
                  (b)
               
               
                  (b) 105 dB(A) għal AWDs li huma prinċipalment maħsubin għall-vetturi ta’ kategoriji M u N, u motoċikletti li jtellgħu potenza ta’ aktar minn 7 kW.
               
            6.2.7.2.   Dawk l-AWDs li jissodisfaw il-karatteristiċi tal-ħoss imsemmija f’(b) jistgħu jintużaw fuq il-vetturi msemmija f’(a).
      6.2.8.   L-ispeċifikazzjonijiet indikati hawn fuq għandhom ukoll jiġu ssodisfati permezz ta’ apparat li jkun suġġett għat-test ta’ reżistenza msemmi fil-paragrafu 6.3 ta’ hawn taħt, bil-vultaġġ tal-provvista li jkun ivarja bejn il-115 % u l-95 % ta’ l-istima tal-vultaġġ tiegħu għall-AWDs forniti b’kurrent dirett jew, għall-AWDs forniti b’kurrent li jalterna, bejn il-50 % u l-100 % tal-veloċità massima tal-ġeneratur indikat mill-manifattur għal tħaddim kontinwu.
      6.2.9.   L-intervall bejn il-mument meta l-apparat jitqabbad u l-mument meta l-ħoss jilħaq il-valur minimu stipulat fil-paragrafu 6.2.7. ta’ hawn fuq, m’għandux jaqbeż iż-0.2 ta’ sekonda mkejla f’temperatura ambjentali ta’ 20 ± 5 °C. Din id-dispożizzjoni hija applikabbli, inter alia, għal apparati ta’ twissija pnewmatiċi jew elettro-pnewmatiċi.
      6.2.10.   L-apparati ta’ twissija pnewmatiċi jew elettro-pnewmatiċi għandhom, meta jitħaddmu taħt il-kondizzjonijet tal-forniment ta’ enerġija li l-manifatturi jkunu stabbilixxew għall-apparati, jissodisfaw l-istess rekwiżiti akustiċi li huma stipulati għal apparati ta’ twissija li tinstema’ u li jitħaddmu bl-elettriku.
      6.3.   Test tar-reżistenza
      6.3.1.   L-AWD għandu jiġu fornut bil-kurrent fil-vultaġġ stmat u bir-reżistenzi tal-kondutturi ta’ konnessjoni speċifikati fil-paragrafi 6.2.3. sa 6.2.5. ta’ hawn fuq, u mħaddmin rispettivament:
      10 000 darba għall-AWDs maħsubin prinċipalment għal motoċikletti li jtellgħu potenza ta’ inqas minn jew daqs 7 kW
      50 000 darba għall-AWDs maħsubin prinċipalment għal vetturi ta’ kategoriji M u N u motoċikletti li jtellgħu potenza ta’ iktar minn 7 kW, għal tul ta’ sekonda kull darba u segwita b’intervall ta’ erba’ sekondi. Matul it-test, l-AWD għandu jkun espost għal kurrent ta’ l-arja li jkollu veloċità ta’ madwar 10 m/sek.
      6.3.2.   Jekk it-test isir f’kamra ta’ mingħajr eku, il-kamra għandha tkun kbira biżżejjed li tiżgura t-tixrid normali tas-sħana li toħroġ mill-apparat ta’ twissija waqt it-test.
      6.3.3.   It-temperatura ambjentali fil-kamra fejn isir it-test għandha tkun bejn +15 u +30°Ċ.
      6.3.4.   Jekk, wara li l-AWD ikun tħaddem għal nofs in-numru tad-drabi stipulati, il-karatterisitċi tal-livell tal-ħoss ma jkunux l-istess bħal dawk ta’ qabel it-test, l-AWD jista’ jiġi aġġustat. Wara li jkun tħaddem għan-numru ta’ drabi stipulati, u jekk ikun hemm il-ħtieġa wara li jkunu saru aktar aġġustamenti, l-AWD irid jgħaddi mit-test deskritt fil-paragrafu 6.2. ta’ hawn fuq.
      6.3.5.   Għall-apparati ta’ twissija tat-tip elettro-pnewmatiċi, l-apparat jista’ jiġi llubrikat biż-żejt rakkomandat mill-manifattur wara kull 10 000 darba mit-tħaddim tiegħu.
      7.   MODIFIKA TAT-TIP TA’ APPARAT TA’ TWISSIJA LI TINSTEMA’ U L-APPROVAZZJONI TA’ L-ESTENSJONI
      Kull modifika tat-tip ta’ apparat ta’ twissija li tinstema’ għandha tiġi nnotifikata lid-dipartiment amministrattiv li jkun ta l-approvazzjoni tat-tip ta’ apparat ta’ twissija li tinstema’. Dan id-dipartiment imbagħad jista’:
      7.1.1.   jew ikun tal-fehma li l-modifiki magħmulin x’aktarx li mhux ser iħallu effett negattiv;
      7.l.2.   inkella jitlob rapport ġdid mingħand is-servizz tekniku responsabbli mit-testijiet.
      7.2.   In-notifika tal-konferma ta’ l-approvazzjoni, bid-dettalji tal-modifiki, jew taċ-ċaħda ta’ l-approvazzjoni għandhom jiġu kkomunikati lill-Partijiet tal-Ftehim li japplikaw dan ir-Regolament, skond il-proċedura indikata fil-paragrafu 5.4. ta’ hawn fuq.
      7.3.   L-awtorità kompetenti li toħroġ l-estensjoni ta’ l-approvazzjoni għandha tassenja numru tas-serje lil kull formola ta’ komunikazzjoni magħmula għal tali estensjoni.
      8.   KONFORMITÀ TAL-PRODUZZJONI
      Il-proċeduri tal-konformità tal-produzzjoni għandhom ikunu konformi ma’ dawk stipulati fil-Ftehim, l-Appendiċi 2 (E/ECE/324-E/ECE/TRANS/505/Rev.2) bir-rekwiżiti li ġejjin:
      8.1.   AWD approvat taħt dan ir-Regolament għandu jkun maħdum b’tali mod li jkun skond it-tip approvat billi jissodisfa r-rekwiżiti stipulati fil-paragrafu 6. ta’ hawn fuq.
      8.2.   L-awtorità li tkun tat l-approvazzjoni tat-tip tista’ f’kull ħin tivverifika l-metodi tal-kontroll tal-konformità li jkunu ntużaw f’kull faċilità ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.
      Id-dententur ta’ l-approvazzjoni għandu b’mod partikulari:
      8.3.1.   jiżgura l-eżistenza ta’ proċeduri għall-kontroll effettiv tal-kwalità tal-prodotti,
      8.3.2.   jkollu aċċess għat-tagħmir ta' kontroll meħtieġ biex tkun iċċekkjata l-konformità ma’ kull tip approvat,
      8.3.3.   jiżgura li d-data tar-riżultati tat-testijiet tiġi rreġistrata u li d-dokumenti annessi jibqgħu disponibbli għal perjodu li jkun iffissat skond is-servizz amministrattiv,
      8.3.4.   janalizza r-riżultati ta’ kull tip ta’ test, sabiex tiġi vverifikata u żgurata l-istabbiltà tal-karatteristiċi tal-prodott filwaqt li titqies il-varjazzjoni tal-produzzjoni industrijali,
      8.3.5.   jiżgura li għal kull tip ta’ AWD isiru biżżejjed kontrolli sabiex ikun żgurat li l-AWDs kollha li jinħadmu jkunu konformi ma’ l-ispeċifikazzjonijiet mogħtija għall-AWD li jkun tressaq għall-approvazzjoni tat-tip,
      8.3.6.   jiżgura li kull teħid ta’ kampjuni jew ta’ mudelli meħudin għat-testijiet li juru nuqqas ta’ konformità mat-tip ta’ test konċernat għandu jagħti lok għal teħid ieħor ta’ kampjuni u għal test ieħor. Għandhom jittieħdu l-passi kollha meħtieġa sabiex terġa’ tkun stabbilita l-konformità tal-produzzjoni korrispondenti.
      L-awtorità kompetenti li tkun tat l-approvazzjoni tat-tip tista’ f’kull ħin tivverifika l-metodi dwar il-konformità tal-kontroll applikabbli għal kull unità ta’ produzzjoni.
      8.4.1.   F’kull spezzjoni, il-kotba li jirrigwardaw it-testijiet u d-dokumenti li fihom l-isħarriġ dwar il-produzzjoni għandhom jingħataw lill-ispettur viżitatur.
      8.4.2.   L-ispettur jista’ jieħu kampjuni fuq bażi aleatorja biex jiġu ttestjati fil-laboratorju tal-manifattur. In-numru minimu ta’ kampjuni jista’ jiġi ffissat skond ir-riżultati tal-verifika ta’ l-istess manifattur.
      8.4.3.   Meta l-livell tal-kwalità ma jkunx jidher sodisfaċenti jew meta jkun jidher li hemm il-ħtieġa li tiġi vverifikata l-validità tat-testijiet li jkunu twettqu skond il-paragrafu 8.4.2., l-ispettur għandu jagħżel kampjuni biex jintbagħtu lis-servizz tekniku li jkun mexxa t-testijiet ta’ l-approvazzjoni tat-tip.
      8.4.4.   L-awtorità kompetenti tista’ twettaq kwalunkwe test stipulat f’dan ir-Regolament.
      8.4.5.   Il-frekwenza normali ta’ l-ispezzjonijiet awtorizzata mill-awtorità kompetenti għandha tkun ta’ darba fis-sena. Fil-każ fejn jiġu rreġistrati riżultati negattivi matul waħda minn dawn iż-żjarat, l-awtorità kompetenti għandha tiżgura li jittieħdu l-passi kollha meħtieġa sabiex terġa’ tiġi stabbilita l-konformità tal-produzzjoni malajr kemm jista’ jkun.
      9.   PIENI GĦAN-NUQQAS TA’ KONFORMITÀ TAL-PRODUZZJONI
      9.1.   L-approvazzjoni mogħtija lil tip ta’ apparat ta’ twissija li tinstema’ skond dan ir-Regolament tista’ tiġi rtirata jekk il-kondizzjonijiet stipulati fil-paragrafu 8.1. ma jiġux imħarsa jew jekk l-apparat ta’ twissija li tinstema’ ma jgħaddix mill-verifiki msemmija fil-paragrafu 8.2. hawn fuq.
      9.2.   Jekk xi Parti involuta fil-Ftehim li tapplika dan ir-Regolament tirtira l-approvazzjoni li tkun tat qabel, hija għandha tavża minnufih lil Partijiet Kontraenti l-oħrajn li jkunu qed japplikaw dan ir-Regolament permezz ta’ kopja tal-formola ta’ l-approvazzjoni li fl-aħħar tagħha jkun hemm id-dikjarazzjoni, iffirmata u ddatata, miktuba bi kliem kbar: “APPROVAZZJONI RTIRATA”.
      10.   PRODUZZJONI MWAQQFA
      Jekk id-dententur ta’ approvazzjoni mogħtija skond dan ir-Regolament jwaqqaf il-produzzjoni tat-tip ta’ apparat ta’ twissija li tinstema’ li jkun approvat, huwa għandu javża lill-awtorità li tkun tat l-approvazzjoni. Meta tirċievi l-komunikazzjoni, din l-awtorità għandha tinforma lill-Partijiet l-oħrajn involuti fil-Ftehim li jkunu qed japplikaw dan ir-Regolament permezz ta’ kopja tal-formola ta’ approvazzjoni li fl-aħħar tagħha jkun hemm id-dikjarazzjoni, iffirmata u ddatata, miktuba bi kliem kbar: “PRODUZZJONI MWAQQFA”.
      II.   SINJALI LI JINSTEMGĦU TA’ VETTURI BIL-MAGNA
      11.   DEFINIZZJONIJIET
      Għall-finijiet ta’ dan ir-Regolament,
      11.1.   “Approvazzjoni tal-vettura bil-magna” għandha tinftiehem li tfisser approvazzjoni ta’ tip ta’ vettura fir-rigward tas-sinjal tagħha li jinstema’;
      “Tip ta’ vettura” għandha tinftiehem li tfisser vettura li mhix essenzjalment differenti minn oħra fejn għandhom x’jaqsmu oqsma bħal:
      11.2.1.   in-numru u tip/i ta’ apparati ta’ twissija mmuntati fuq il-vettura;
      11.2.2.   is-sustenn għall-immuntar (mountings) użat biex l-apparati ta’ twissija jitwaħħlu mal-vettura;
      11.2.3.   il-pożizzjoni ta’ l-apparati ta’ twissija fuq il-vettura;
      11. 2.4.   ir-riġidità tal-partijiet ta’ l-istruttura li fuqhom jiġi/u mmuntat/i l-apparat/i ta’ twissija;
      11.2.5.   l-għamla u l-materjal tal-parti ta’ quddiem tal-bodì tal-vettura li jista’ jaffettwa l-livell tal-ħoss li joħroġ mill-apparat/i ta’ twissija u jkollu l-effett li jmewwet il-ħoss.
      12.   APPLIKAZZJONI GĦALL-APPROVAZZJONI
      12.1.   L-applikazzjoni għall-approvazzjoni ta’ tip ta’ vettura fir-rigward tas-sinjali tagħha li jinstemgħu għandha titressaq mill-manifattur tal-vettura jew mir-rappreżentant awtorizzat tiegħu;
      Din għandu jkollha magħha tliet kopji tad-dokumenti li ġejjin li jagħtu d-dettalji li ġejjin:
      12.2.1.   deskrizzjoni tat-tip tal-vettura fejn għandhom x’jaqsmu l-oqsma msemmija fil-paragrafu 11.2. ta’ hawn fuq;
      12.2.2.   lista tal-komponenti li huma meħtieġa biex ikun identifikat l-apparat/i ta’ twissija li jista’/jistgħu jiġi/u mmunat/i fuq il-vettura;
      12.2.3.   disinni li juru l-pożizzjoni fuq il-vettura ta’ l-apparat/i ta’ twissija u tas-sustenni tagħhom għall-immuntar (mountings).
      12.3.   Vettura li tirrappreżenta t-tip ta’ vettura li trid tiġi approvata għandha tintbagħat lis-servizz tekniku responsabbli mit-testijiet ta’ l-approvazzjoni.
      13.   APPROVAZZJONI
      13.1.   Jekk it-tip ta’ vettura mressqa għall-approvazzjoni skond dan ir-Regolament tissodisfa l-kondizzjonijiet tal-paragrafi 14. u 15. ta’ hawn taħt, l-approvazzjoni għal dan it-tip ta’ vettura għandha tiġi mogħtija.
      13.2.   Għandu jiġi assenjat numru ta’ approvazzjoni għal kull tip approvat. L-ewwel żewġ figuri tiegħu (bħalissa 00 għar-Regolament fil-forma oriġinali tiegħu) għandhom jindikaw is-serje ta’ emendi li jinkludu l-aktar emendi tekniċi reċenti magħmulin lir-Regolament fil-mument tal-ħruġ ta’ l-approvazzjoni. L-istess Parti Kontraenti ma tistax tassenja dan in-numru lil tip ieħor ta’ vettura.
      13.3.   Komunikazzjoni dwar l-approvazzjoni jew iċ-ċaħda jew l-estensjoni jew l-irtirar ta’ approvazzjoni jew il-waqfien definittiv tal-produzzjoni ta’ tip ta’ vettura, skond dan ir-Regolament, għandha tiġi kkomunikata lill-Partijiet involuti f’dan il-Ftehim li japplikaw dan ir-Regolament permezz ta’ formola li taqbel mal-mudell li jidher fl-anness 2 ta’ dan ir-Regolament, u permezz ta’ disinni (provduti mill-applikant għall-approvazzjoni) b’format massimu ta’ A.4 (210 × 297 mm), jew inkella fejn il-karta tiġi mitwija biex ikollha dan il-format, bi proporzjon xieraq.
      Fuq kull vettura li tkun konformi ma’ tip ta’ vettura li tkun approvata taħt dan ir-Regolament, għandha titwaħħal b’mod evidenti, f’post prominenti u aċċessibbli li jkun indikat fuq il-formola ta’ l-approvazzjoni, marka ta’ approvazzjoni internazzjonali li tkun tinkludi:
      13.4.1.   ċirku li jkun fih l-ittra “E” segwita bin-numru li jiddistingwi l-pajjiż li jkun qed jagħti l-approvazzjoni (6);
      13.4.2.   in-numru ta’ dan ir-Regolament mqiegħed fuq in-naħa tal-lemin taċ-ċirku msemmi fil-paragrafu 13.4.1.
      13.5.   Jekk il-vettura tkun skond it-tip ta’ vettura approvata, taħt Regolament(i) ieħor (oħrajn) anness(i) mal-Ftehim, fl-istess pajjiż bħal dak li jkun ta l-approvazzjoni taħt dan ir-Regolament, is-simbolu msemmi fil-paragrafu 13.4. m’hemmx għalfejn jerġa’ jkun ripetut; f’dan il-każ, in-numri u s-simboli addizzjonali tar-Regolamenti kollha li taħthom tkun ingħatat approvazzjoni fil-pajjiż li jkun ta l-approvazzjoni taħt dan ir-Regolament għandhom jiġu murija f’kolonni vertikali fuq in-naħa tal-lemin tas-simbolu msemmi fil-paragrafu 13.4.
      13.6.   Il-marka ta’ approvazzjoni trid tkun tista’ tinqara b’mod ċar u trid tkun magħmula b’tali mod li ma titħassarx.
      13.7.   Il-marka ta’ approvazzjoni trid titqiegħed ħdejn il-pjanċa li fuqha jkollha l-karatteristiċi tal-vettura u tista’ wkoll tiġi mwaħħla ma’ din il-pjanċa.
      13.8.   L-Anness 3, Taqsima II, ta’ dan ir-Regolament jagħti eżempju ta’ l-arranġament tal-marka ta’ l-approvazzjoni.
      13.9.   L-awtorità kompetenti għandha tivverifika l-eżistenza ta’ arranġamenti sodisfaċenti li jiżguraw kontroll effettiv tal-konformità tal-produzzjoni qabel ma tingħata l-approvazzjoni għat-tip.
      14.   SPEĊIFIKAZZJONIJIET
      Il-vettura trid tkun konformi ma’ l-ispeċifikazzjonijiet li ġejjin:
      14.1.   L-apparat (i) (jew sistema) ta’ twissija li tinstema’/jinstemgħu immuntat/i fuq il-vettura għandu/għandhom ikun/u tat-tip approvat/i taħt dan ir-Regolament;
      Apparati ta’ twissija li tinstema’ li jkunu tal-Klassi II u li jkunu approvati taħt dan ir-Regolament fil-forma oriġinali tiegħu, u li għalhekk ma jkollhomx is-simbolu II fil-marka ta’ approvazzjoni tagħhom, jistgħu jkomplu jiġu mmuntati fuq tipi ta’ vetturi mressqin għall-approvazzjoni skond dan ir-Regolament.
      14.2.   Il-vultaġġ tat-test għandu jkun kif speċifikat fil-paragrafu 6.2.3. tar-Regolament;
      14.3.   Il-kejl tal-pressjoni tal-ħoss għandu jsir fil-kondizzjonijiet speċifikati fil-paragrafu 6.2.2. ta’ dan ir-Regolament
      14.4.   Il-livell tal-ħoss A-weighted li joħroġ mill-apparat mqiegħed fuq il-vettura għandu jitkejjel minn distanza ta’ 7 m quddiem il-vettura, b’din ta’ l-aħħar titqiegħed f’sit miftuħ (7), fuq art kemm jista’ jkun bla ħotob u, fil-każ ta’ apparati fornuti b’kurrent dirett, bil-magna tagħha mitfija.
      14.5.   Il-mikrofonu għall-apparat tal-kejl għandu jitqiegħed bejn wieħed u ieħor fil-pjan medjan lonġitudinali tal-vettura;
      14.6.   Il-livell tal-pressjoni tal-ħoss ta’ l-isfond u tal-ħoss tar-riħ għandhom ikunu ta’ mill-inqas 10 dB (A) taħt il-ħoss li jkun irid jitkejjel;
      14.7.   Il-livell massimu tal-pressjoni tal-ħoss għandu jkun imfittex f’segment li jkun bejn 0.5 u 1.5 m ’il fuq mil-livell ta’ l-art;
      14.8.   Meta mkejjel fil-kondizzjonijiet speċifikati fil-paragrafi 14.2. sa 14.7., il-valur massimu tal-pressjoni tal-ħoss (14.7.) tas-sinjal li jinstema’ li jkun qed jiġi ttestjat għandu jkun ta’ mill-inqas:
      
                  (a)
               
               
                  daqs 83 dB(A) u mhux aktar minn 112 dB(A) għas-sinjali tal-motoċikletti li jtellgħu potenza ta’ inqas minn jew daqs 7 kW;
               
            
                  (b)
               
               
                  daqs 93 dB u mhux aktar minn 112 dB(A) għas-sinjali tal-vetturi tal-kategoriji M u N (6) u għall-motoċikletti li jtellgħu potenza ta’ iktar minn 7 kW.
               
            15.   MODIFIKI TAT-TIP TA’ VETTURA U L-ESTENSJONI TA’ L-APPROVAZZJONI
      Kull modifika tat-tip ta’ vettura għandha tiġi nnotifikata lid-dipartiment amministrattiv li jkun ta l-approvazzjoni tat-tip ta’ vettura. Dan id-dipartiment mbagħad jista’:
      15.1.1.   jew ikun tal-fehma li l-modifiki magħmulin x’aktarx li mhux ser iħallu effett negattiv apprezzabbli; u li, f’kull każ, il-vettura xorta tissodisfa r-rekwiżiti; jew
      15.1.2.   jitlob rapport ġdid mingħand is-servizz tekniku responsabbli mit-testijiet.
      15.2.   Notifika tal-konferma ta’ l-approvazzjoni bid-dettalji tal-modifiki, jew taċ-ċaħda ta’ l-approvazzjoni, għandha tiġi kkomunikata lill-Partijiet involuti fil-Ftehim li japplikaw dan ir-Regolament, skond il-proċedura indikata fil-paragrafu 13.3. ta’ hawn fuq.
      15.3.   L-awtorità kompetenti li toħroġ l-estensjoni ta’ l-approvazzjoni għandha tassenja numru tas-serje lil kull formola ta’ komunikazzjoni magħmula għal din l-estensjoni.
      16.   KONFORMITÀ TAL-PRODUZZJONI
      Il-proċeduri tal-konformità tal-produzzjoni għandhom ikunu konformi ma’ dawk stipulati fil-Ftehim, l-Appendiċi 2 (E/ECE/324-E/ECE/TRANS/505/Rev.2) bil-rekwiżiti li ġejjin:
      16.1.   Vettura approvata taħt dan ir-Regolament għandha tkun maħduma b’tali mod li tkun skond it-tip approvat billi tissodisfa r-rekwiżiti stipulati fil-paragrafu 14. ta’ hawn fuq.
      16.2.   L-awtorità li tkun tat l-approvazzjoni tat-tip tista’ f’kull ħin tivverifika l-metodi tal-kontroll tal-konformità li jkunu ġew applikati f’kull faċilità tal-produzzjoni. Il-frekwenza normali ta’ dawn il-verifiki għandha tkun ta’ darba kull sentejn.
      Id-dententur ta’ l-approvazzjoni għandu b’mod partikulari:
      16.3.1.   jiżgura l-eżistenza ta’ proċeduri għall-kontroll effettiv tal-kwalità tal-vetturi fir-rigward ta’ l-aspetti kollha rilevanti għall-konformità mar-rekwiżiti stipulati fil-paragrafu 14 ta’ hawn fuq,
      16.3.2.   jiżgura li għal kull tip ta’ vettura jsiru biżżejjed kontrolli fejn għandhom x’jaqsmu n-numru u t-tip ta’ l-AWD, sabiex ikun żgurat li l-vetturi kollha maħduma jkunu skond l-ispeċifikazzjonijiet mogħtija fir-rigward tal-vettura mressqa għall-approvazzjoni tat-tip,
      16.3.3.   jiżgura li, jekk il-kontrolli mwettqa skond il-paragrafu 16.3.2. ta’ hawn fuq jagħtu prova li xi waħda jew aktar mill-vetturi ma jkunux konformi mar-rekwiżiti imniżżla fil-paragrafu 14 ta’ hawn fuq, jittieħdu l-passi kollha meħtieġa sabiex terġa’ tkun stabbilita l-konformità tal-produzzjoni korrispondenti.
      16.4.   L-awtorità kompetenti li tat l-approvazzjoni tat-tip tista’ f’kull ħin tivverifika l-metodi tal-kontroll tal-konformità li jkunu ġew applikati għal kull unità ta’ produzzjoni. L-awtorità tista’ wkoll twettaq kontrolli fuq bażi aleatorja fuq vetturi mmanifatturati serje serje fir-rigward tar-rekwiżiti stipulati fil-paragrafu 14. ta’ hawn fuq.
      16.5.   Fejn jinstabu riżultati mhux sodisfaċenti waqt il-verifiki u l-kontrolli skond il-paragrafu 16.4. ta’ hawn fuq, l-awtorità kompetenti għandha tiżgura li jittieħdu l-passi kollha meħtieġa sabiex terġa’ tkun stabbilita l-konformità tal-produzzjoni malajr kemm jista’ jkun.
      17.   PIENI GĦAN-NUQQAS TA’ KONFORMITÀ TAL-PRODUZZJONI
      17.1.   L-approvazzjoni mogħtija lil tip ta’ vettura skond dan ir-Regolament tista’ tiġi rtirata jekk il-kondizzjonijiet stipulati fil-paragrafu 16.1. ta’ hawn fuq ma jiġux imħarsa, jew jekk il-vettura ma tgħaddix mill-kontrolli msemmija fil-paragrafu 16.2. ta’ hawn fuq.
      17.2.   Jekk xi Parti involuta fil-Ftehim li tapplika dan ir-Regolament tirtira l-approvazzjoni li tkun tat qabel, hija għandha tavża minnufih lil Partijiet Kontraenti l-oħrajn li jkunu qed japplikaw dan ir-Regolament permezz ta’ kopja tal-formola ta’ l-approvazzjoni li fl-aħħar tagħha jkun hemm id-dikjarazzjoni, iffirmata u ddatata, miktuba bi kliem kbar: “APPROVAZZJONI IRTIRATA”.
      18.   L-ISMIJIET U L-INDIRIZZI TAS-SERVIZZI TEKNIĊI LI JMEXXU T-TESTIJIET TA’ L-APPROVAZZJONI U L-ISMIJIET U L-INDIRIZZI TAD-DIPARTIMENTI AMMINISTRATTIVI
      Il-Partijiet involuti f’dan il-Ftehim li japplikaw dan ir-Regolament għandhom jikkommunikaw lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli mit-testijiet ta’ approvazzjoni u l-ismijiet u l-indirizzi tad-dipartimenti amministrattivi li jagħtu l-approvazzjoni u li lilhom għandhom jintbagħtu l-formoli li jiċċertifikaw l-approvazzjoni jew iċ-ċaħda jew l-irtirar ta’ l-approvazzjoni, li jinħarġu f’pajjiżi oħrajn.
      
         (1)  (AWD) li jikkonsisti f’diversi apparati minn fejn joħroġ il-ħoss li jkun attivat minn unità waħda ta’ enerġija għandu jitqies bħala AWD.
      
         (2)  Hekk kif definiti fir-Riżoluzzjoni Konsolidata (R.E.3).
      
         (3)  AWD li jikkonsisti f’diversi unitajiet, li kull wieħed minnhom joħroġ sinjal ta’ ħoss u jkun imħaddem fl-istess ħin bl-attwazzjoni ta’ kontroll uniku għandu jitqies bħala sistema ta’ twissija li tinstema’.
      
         (4)  1 għall-Ġermanja, 2 għall-Franza, 3 għall-Italja, 4 għall-Olanda, 5 għall-Isvezja, 6 għall-Belġju, 7 għall-Ungerija, 8 għar-Repubblika Ċeka, 9 għal Spanja, 10 għall-Jugoslavja, 11 għar-Renju Unit, 12 għall-Awstrija, 13 għal-Lussemburgu, 14 għall-Isvizzera, 15 (vakanti), 16 għan-Norveġja, 17 għall-Finlandja, 18 għad-Danimarka, 19 għar-Rumanija, 20 għall-Polonja, 21 għall-Portugall, 22 għall-Federazzjoni Russa, 23 għall-Greċja, 24 għall-Irlanda, 25 għall-Kroazja, 26 għall-Islovenja, 27 għas-Slovakja, 28 għall-Belorussja, 29 għall-Estonja, 30 (vakanti), 31 għall-Bosnija u Ħerzegovìna, 32 għal-Latvja, 33 (vakanti), 34 għall-Bulgarija, 35-36 (vakanti), 37 għat-Turkija, 38-39 (vakanti), 40 għall-ex Repubblika Jugoslava tal-Maċedonja, 41 (vakanti), 42 għall-Komunità Ewropea (L-approvazzjonijiet jingħataw mill-Istati Membri tagħha billi jużaw is-simbolu rispettiv tagħhom tal-ECE), 43 għall-Ġappun, 44 (vakanti), 45 għall-Awstralja, 46 għall-Ukraina u 47 għall-Afrika t’Isfel. Għandhom jiġu assenjati numri sussegwenti lil pajjiżi oħrajn fl-ordni kronoloġika li fiha jirratifikaw jew jiffirmaw il-Ftehim dwar l-Adozzjoni ta’ Preskrizzjonijiet Tekniċi Uniformi għal Vetturi bir-Roti, Tagħmir jew Partijiet li jistgħu jiġu mmuntati u/jew Użati fuq Vetturi bir-Roti u l-Kondizzjonijiet għar-Rikonoxximent Reċiproku ta’ l-Approvazzjonijiet Mogħtija skond dawn il-Preskrizzjonijiet, u n-numri li jingħataw b’dan il-mod għandhom jiġu kkomunikati mis-Segretarju Ġenerali tan-Nazzjonijiet Uniti lill-Partijiet Kontraenti tal-Ftehim.
      
         (5)  Is-sit jista’ jieħu l-għamla, ngħidu aħna, ta’ spazju miftuħ li jkollu raġġ ta’ 50 metru, li l-parti ċentrali tiegħu trid tkun prattikament orizzontali fuq raġġ ta’ mill-inqas 20 metru, fejn il-wiċċ ikun magħmul mill-konkrit, asfalt jew materjal simili, u ma jridx ikun mgħotti b’silġ mhux magħqud u niexef, b’ħaxix ħażin twil, jew b’ħamrija sparpaljata jew bi ġmamar. Il-kejl għandu jittieħed meta tkun ġurnata sabiħa. Ħadd ħlief l-osservatur li jkun qed jaqra l-istrument m’għandu jibqa’ ħdejn l-apparat ta’ twissija li tinstema’ jew il-mikrofonu, peress illi l-preżenza ta’ spettaturi tista’ taffettwa l-qari ta’ l-istrument b’mod konsiderevoli, jekk dawn ikunu viċin l-apparat ta’ twissija li tinstema’ jew il-mikrofonu. M’għandux jingħata każ ta’ kwalunkwe punt ta’ l-ogħla intensità li jkun jidher li mhux relatata mal-livell ġenerali tal-ħoss.
      
         (6)  Ara paragrafu 5.5.1., nota f’qiegħ il-paġna 1.
      
         (7)  Ara paragrafu 6.2.1., nota f’qiegħ il-paġna 2.
      
         ANNESS 1
         (Format massimu: A 4(210 × 297 mm))
         
            
         Test ta 'immaġni
         
            Isem ta’ l-Amministrazzjoni
            Komunikazzjoni dwar l-approvazzjoni (jew iċ-ċaħda jew l-irtirar ta’ approvazzjoni jew il-waqfien definittiv tal-produzzjoni jew l-estensjoni ta’ l-approvazzjoni) ta’ tip ta’ apparat ta’ twissija li tinstema’ għal vetturi bil-magna skond ir-Regolament Nru. 28
            Numru ta’ l-Approvazzjoni
            Numru ta’ l-estensjoni
            1. Isem jew marka kummerċjali tal-vettura
            2. Tip (elettro-pnewmatiku, elettro-manjetiku b’disk ta’ reżonatur, ħorn elettro-manjetiku, eċċ., li juri jekk huwiex apparat ta’ twissija b’ton wieħed jew b’toni multupli.)
            3. Isem u indirizz tal-manifattur
            4. Isem u indirizz tar-rappreżentant awtorizzat tal-manifattur, jekk applikabbli
            5. Deskrizzjoni qasira ta’ l-apparati ta’ twissija
            6. Vultaġġ(i) tal-provvista volts (*)
            7. Stima tal-pressjoni tat-tħaddim kg/ċm 2 (*)
            8. Stima tal-frekwenza (jew frekwenzi) Hz (*)
            9. Karatteristiċi ġeometriċi (it-tul intern u d-dijametru) tal-linja ta’ konnessjoni bejn il-kompressur jew il-mezz mekkaniku ta’ kontroll u l-apparat ta’ twissija li tinstema’
            10. Imressqa għall-approvazzjoni fi
            11. Servizz tekniku responsabbli mit-tmexxija tat-testijiet ta’ l-approvazzjoni
            12. Data tar-rapport maħruġ minn dak is-servizz
            13. Numru tar-rapport maħruġ minn dak is-servizz
            14. Approvazzjoni mogħtija/miċħuda (*)
            15. Post
            16. Data
            17. Firma
            18. Lista ta’ dokumenti li jinsabu fil-fajl ta’ l-approvazzjoni mgħoddi lis-servizz amministrattiv li ta l-approvazzjoni hija annessa ma’ din il-komunikazzjoni.
            (*) Ħassar dak kollu li ma japplikax.
         
      
      
         ANNESS 2
         (Format massimu: A 4(210 × 297 mm))
         
            
         Test ta 'immaġni
         
            Isem ta’ l-Amministrazzjoni
            Komunikazzjoni dwar l-approvazzjoni (jew iċ-ċaħda jew l-irtirar ta’ approvazzjoni jew il-waqfien definittiv tal-produzzjoni jew l-estensjoni ta’ l-approvazzjoni) ta’ tip ta’ vettura fir-rigward tas-sinjali tagħha li jinstemgħu skond ir-Regolament Nru. 28
            Numru ta’ l-Approvazzjoni
            Numru ta’ l-Estensjoni
            1. Isem jew marka kummerċjali tal-vettura
            2. Tip ta’ vettura
            3. Isem u indirizz tal-manifattur
            4. Isem u indirizz tar-rappreżentant awtorizzat tal-manifattur jekk applikabbli
            5. Tip(i) ta’ l-apparat(i) ta’ twissija (*)
            6. Valuri tal-livell tal-ħoss
            7. Imressqa għall-approvazzjoni fi
            8. Servizz tekniku responsabbli mit-tmexxija tat-testijiet ta’ l-approvazzjoni
            9. Data tar-rapport maħruġ minn dak is-servizz
            10. Numru tar-rapport maħruġ minn dak is-servizz
            11. Approvazzjoni mogħtija/miċħuda (**)
            12. Post
            13. Data
            14. Firma
            15. Lista ta’ dokumenti li jinsabu fil-fajl ta’ l-approvazzjoni mgħoddi lis-servizz amministrattiv li ta l-approvazzjoni hija annessa ma’ din il-komunikazzjoni.
            (*) Indika n-numri ta’ l-approvazzjoni.
            (**) Ħassar dak li ma japplikax.
         
      
      
         ANNESS 3
         I.   ARRANĠAMENT TAL-MARKA TA’ L-APPROVAZZJONI TA’ L-APPARAT TA’ TWISSIJA LI TINSTEMA’
         (ara l-paragrafu 5.5 ta’ dan ir-Regolament)
         Il-marka ta’ approvazzjoni ta’ hawn fuq imwaħħla ma’ apparat ta’ twissija li tinstema’ turi li dan l- AWD ta’ Klassi I ġie approvat fl-Olanda (E 4) taħt in-numru ta’ l-approvazzjoni 002439. L-ewwel żewġ figuri tan-numru ta’ l-approvazzjoni jindikaw li l-approvazzjoni ġiet mogħtija skond ir-rekwiżiti tar-Regolament Nru. 28 fil-forma oriġinali tiegħu.
         Nota
         In-numru ta’ l-approvazzjoni jrid jitqiegħed viċin iċ-ċirku u l-pożizzjoni tiegħu trid tkun jew fuq jew taħt l-ittra “E” jew lejn ix-xelluq jew lejn il-lemin ta’ dik l-ittra. In-numri ta’ l-approvazzjoni jridu jkunu fuq l-istess naħa ta’ l-ittra “E” u jħarsu lejn l-istess direzzjoni. L-użu ta’ figuri b’numri Rumani bħala numri ta’ approvazzjoni għandu jkun evitat sabiex ma jkunx hemm konfużjoni ma’ simboli oħrajn.
         II.   ARRANĠAMENT TAL-MARKA TA’ L-APPROVAZZJONI TA’ VETTURA FIR-RIGWARD TAS-SINJALI TAGĦHA TA’ TWISSIJA
         (ara l-paragrafu 13.4 ta’ dan ir-Regolament)
         Mudell A
         Il-marka ta’ approvazzjoni ta’ hawn fuq imwaħħla ma’ vettura tindika li, skond ir-Regolament Nru. 28, din it-tip ta’ vettura ġiet approvata fl-Olanda (E4) fir-rigward tas-sinjali tagħha ta’ twissija.
         Mudell B
         Il-marka ta’ approvazzjoni ta’ hawn fuq tindika li, skond ir-Regolamenti Nru. 28 u 24, din it-tip ta’ vettura ġiet approvata fl-Olanda (E4) fir-rigward tas-sinjali tagħha ta’ twissija u fir-rigward ta’ l-emissjonijiet ta’ pollutanti mill-magna tad-Diesel. Fil-każ tar-Regolament Nru. 24, il-valur korrett tal-fattur ta’ l-assorbiment huwa 1.30 m–1.